UNDERWORLD74: 50 ΧΡΟΝΙΑ ΔΙΑΣΤΗΜΑ
50 ΧΡΟΝΙΑ ΔΙΑΣΤΗΜΑ
Στις 4 Οκτωβρίου του 1957 ανέτειλε μία νέα εποχή. Η εποχή του Διαστήματος. Μισό αιώνα μετά την εκτόξευση του πρώτου τεχνητού δορυφόρου από τους Σοβιετικούς, ο πλανήτης γιορτάζει με πανηγυρικές εκδηλώσεις την επέτειο που έφερε την επανάσταση στον τομέα των τηλεπικοινωνιών και της μετεωρολογίας αλλάζοντας άρδην τη ζωή των κατοίκων της Γης. Στη χώρα μας εκδηλώσεις θα πραγματοποιηθούν στο Ευγενίδειο Πλανητάριο και το Μέγαρο Μουσικής Αθηνών.
Εκπλήσσοντας τη διεθνή κοινότητα, οι Σοβιετικοί -και όχι οι ΗΠΑ, όπως θα περίμενε κανείς- εκτοξεύουν το 1957 τον πρώτο τεχνητό δορυφόρο. Με την εκτόξευση του «Σπούτνικ 1» , μίας αλουμινένιας σφαίρας μεγέθους όσο μία μπάλα ποδοσφαίρου, από το κοσμοδρόμιο του Μπαϊκονούρ, στο Καζακστάν, ανοίγει ένα νέο κεφάλαιο σκληρού ανταγωνισμού μεταξύ των υπερδυνάμεων της εποχής -ΗΠΑ και ΕΣΣΔ- οι οποίες αποβλέπουν, αυτή τη φορά, στην κατάκτηση του Διαστήματος, σε συνθήκες Ψυχρού Πολέμου.